ທ່ານແຄຣີ ເດີນທາງໄປຍັງ ຕາເວັນອອກກາງ ເພື່ອ ການເຈລະຈາ ການຮ່ວມມືສອງຝ່າຍ 
ທ່ານຈອນ ແຄຣີ ມີແຜນການ ທີ່ຈະເດີນທາງໄປຍັງ ຕາເວັນອອກກາງ ເພື່ອເລີ້ມຕົ້ນ ເພັ່ງເລັງໃສ່ ບັນຫາຄວາມ ຮຸນແຮງ ລະຫວ່າງ ອິສຣາແອລ ກັບ ປາແລັສໄຕນ໌.
ລັດຖະມົນຕີ ການຕ່າງປະເທດ ສະຫະລັດ ທ່ານຈອນ ແຄຣີ ມີ ແຜນການ ທີ່ຈະເດີນທາງໄປຍັງ ຕາເວັນອອກກາງ ໃນວັນອາທິດ ມື້ນີ້ ເພື່ອເລີ້ມຕົ້ນ ເພັ່ງເລັງໃສ່ ບັນຫາຄວາມຮຸນແຮງ ລະຫວ່າງ ອິສຣາແອລ ແລະ ປາແລັສໄຕນ໌ ກຸ່ມລັດອິສລາມ ແລະ ບັນຫາ ຂັດແຍ້ງໃນຊີເຣຍ ໂຄສົກກະຊວງການຕ່າງປະເທດ ທ່ານຈອນ ເຄີບີ ກ່າວໃນວັນ ເສົາວານນີ້ ໃນຖະແຫລງການສະບັບນຶ່ງ ວ່າ ທ່ານແຄຣີ ວາງ ແຜນຈະຢຸດແວ່ອິສຣາແອລ ເຂດຝັ່ງຕາເວັນຕົກຂອງແມ່ນ້ຳ ຈໍແດັນ ແລະ ສະຫະລັດອາຣັບເອເມີເຣັສ ໃນລະຫວ່າງການ ເດີນທາງໄລຍະ 3 ມື້ ຖະແຫລງການນັ້ນ ກ່າວອີກວ່າ ໃນເວລາຢູ່ທີ່ ນະຄອນ Tel Aviv Jerusalem ແລະ Ramallah ນັ້ນ ທ່ານແຄຣີ ຈະປຶກສາຫາລືການຮ່ວມມືສອງຝ່າຍ ແລະ ບັນຫາຄວາມ ໝັ້ນຄົງໃນຂົງເຂດ ລວມທັງເລື້ອງຊີເຣຍ ແລະ ລັດອິສລາມ ນຳດ້ວຍ ທ່ານແຄຣີ ຍັງຈະ ປຶກສາຫາລື ການຮ່ວມມືສອງຝ່າຍ ແລະ ບັນຫາການເມືອງໃນຂົງເຂດ ແລະ ຄວາມ ໝັ້ນຄົງ ໃນລະຫວ່າງການຢຸດແວ່ ທີ່ນະຄອນຫຼວງ ອາບູດາບີ ຂອງ ສະຫະລັດ ອາຣັບ ເອເມີເຣັສ ເຊັ່ນກັນ ທ່ານແຄຣີ ໄດ້ເດີນທາງໄປຢ້ຽມຢາມອິສຣາແອລ ຄັ້ງສຸດທ້າຍ ເມື່ອປີກາຍນີ້ ຄື້ນຟອງຂອງຄວາມຮຸນແຮງ ທີ່ເຮັດໃຫ້ມີ ຊາວອິສຣາແອລ 15 ຄົນ ແລະ ຊາວປາແລັສ ໄຕນ໌ ຢ່າງໜ້ອຍ 86 ຄົນ ເສຍຊີວິດທີ່ເລີ້ມຕົ້ນຂຶ້ນ ເມື່ອເດືອນກັນຍາຜ່ານມາ ໃນເວລາ ມີຂ່າວລືອອກມາທົ່ວຄຸ້ມຕ່າງໆ ຂອງຊາວປາແລັສໄຕນ໌ ວ່າ ອິສຣາແອລວາງແຜນ ທີ່ຈະ ຍຶດເອົາສະຖານທີ່ສັກສິດ ທີ່ນັບຖືໂດຍຊາວມຸສລີມ ແລະ ຊາວອິສຣາແອລ ໃນເຈຣູຊາແລັມ ຕາເວັນອອກ ອິສຣາແອລ ໄດ້ປະຕິເສດ ຕະຫລອດມາຕໍ່ຂ່າວລືນັ້ນ ແລະ ໄດ້ກ່າວຫາຜູ້ນຳປາແລັສໄຕນ໌ ວ່າຍຸແຍ່ໃຫ້ເກີດຄວາມຮຸນແຮງ